Jørgen Schultz-Nielsen Onsdag, 19. juli 2017 - 17:10

Forud for landsmødet i Siumut, der finder sted i Sisimiut onsdag til fredag i næste uge, afslører den tidligere naalakkersuisoq for udenrigsanliggender, Vittus Qujaukitsoq, hvilke politiske målsætninger, han går til formandsvalget på.

Selvstændighed har førsteprioritet

Hovedoverskriften i Vittus Qujaukitsoq oplæg til landsmødet er ”Frihed og Solidaritet”, og netop selvstændighedsspørgsmålet er et vigtigt emne, hvor han ønsker, at partiet skruer op for arbejdet med at få et selvstændigt Grønland.

- På de seneste to landsmøder i Siumut har man truffet klare beslutninger om hvilken retning, vi skal bevæge os. Jeg må konstatere, at den nuværende ledelse ikke loyalt har arbejdet for at leve op til disse beslutninger, siger formandskandidaten til Sermitsiaq.AG. Han henviser blandt andet til, at en lang række områder ikke er hjemtaget og nævner arbejdsmiljø, udenrigs, flygtninge, fødevare og det maritime område.

"Ren og skær uduelighed"

- Man har syltet hjemtagelsen af mange områder. Det er ren og skær uduelighed og en mangel på respekt for, hvad parlamentet har besluttet, fastslår Vittus Qujaukitsoq, der henviser til, at mange ressourcer er blevet brugt til at udarbejde konsekvensanalyser af, hvad det vil koste at hjemtage områderne.

Læs også: Vittus føler sig forfulgt af drukrygter

- Vi må og skal stå på egne ben. Derfor må vi også forholde os til, at vi kan leve uden bloktilskuddet fra Danmark. Der vil ske forringelser af levevilkårene, hvilket vi ikke skal være blege for at erkende. Men vi kommer ikke til at sulte ihjel, understreger Vittus Qujaukitsoq.

Slankere administration

Han mener, at fiskeriet i dag leverer en så stor indtægt, at selvstændighed er realistisk den dag i dag.

- Vi skal naturligvis lave nogle forandringer, hvis det skal lykkedes. Eksempelvis skal vi slanke og sænke omkostningerne til administrationen. Vi skal øge kravet til, at fremtidige arbejdspladser er bundet op på et tilknytningskrav til Grønland, og inden for fiskerierhvervet kan vi tjene langt flere penge, hvis forædlingen af fangsterne fandt sted her i landet, siger Vittus Qujaukitsoq.

Læs også: Vittus: Vinder jeg formandsopgøret bliver der valg

Han mener, at man gennem en satsning på en større frivillig indsats inden for kultur, sport og det sociale område kan komme samspilsproblemer til livs. Kompetencerne er ude hos borgerne, og dette aktiv skal forløses.

Skattefradrag til frivillige

- Det vil frigøre mange kræfter fra det offentlige, hvis vi satser mere på de frivilliges kompetencer, siger Vittus Qujaukitsoq, der foreslår, at frivillige i en eller anden grad tilgodeses via graduerede skattefradrag.

Listen af forslag til forandringer er lang. Vittus Qujaukitsoq vil derfor på landsmødet uddele sit omfattende ”manifest” til de delegerede, som på den måde kan få indsigt i, hvilke politiske målsætninger formandsrivalen vil arbejde for og henimod.